  Туспуктэм: Надежда Максимова Шарканысь шаертодонъя музейын удмурт кылын гожъяськись нылпиос понна «Толсур пумиськонъёс» ортчизы. Отчы ёросысь пинал гожъяськисьёс пыриськизы. Таӵе пумиськонъёслы кутскон сётэмын вал 1998-тӥ арын ёрос газетэн, «Удмурт кенеш» огазеяськонлэн ёрос ёзэтэныз но Нылпи творчествоя юртэн ӵош. Со дырысен гожъяськись пиналъёсты арлы быдэ люкало шулдыръяськонэ. Та дыр куспын толсур пумиськонъёс пӧртэм интыосын ортчылӥзы ни. Школаос но пумиталлязы, Тол Бабайлэн усадьбаяз но вуылӥзы. Берло кык арзэ ужрад Шарканысь шаертодонъя музейын ортчиз. Ляльшур, Вортча, Кыква, Сосновка, Мувыр, Карсашур, Пороз но Быги школаосысь нылпиос пыриськизы ужрадэ. Туэ пумиськон сӥземын но герӟамын вал журналистикаен — «Кин со журналист?» Пиналысен ӧд ке будэтыны аслыд кивоштӥсь, берло сое шедьтыны секыт луоз. Гожъяськыны, гожъяськонэз яратон мылкыд пыӵатоно пичиысен. Пиналъёсты ньыль командалы люкизы — котькудаз кык школаосысь дышетскисьёс. Вить ужъёс-заданиос дасямын: вакчи кылбур гожтоно — «Луысал ке мон дракон…», дась сётэм текстлы йыръян малпано, интервью басьтоно, одӥг кадь букваен кутскись кылъёслэсь пичиак ивор дасяно, туспуктэмъёслы ним гожтоно. Пиналъёс кыӵе ӝутскем мылкыдын ортчизы квест-шудонэз! Мастер-класс но паймытӥз нылпиосты. Музейысь ӧнерчи Лариса Гущина кивалтэм улсын выль ар кызэ ошоно шарез чеберъязы. Пиослы гинэ но уж яраз шуыса пусйизы. Вожояськон арняе пумиськизы бере, Нылпи творчествоя юртысь методист Елена Максимова, пиналъёсты круге султытыса, пуйыысьтыз бумагаосты бичатӥз, отысь гожтэмъя туэ арлы улонзэс туназы. Оскод, оло, уд, но тунсыко. Пумиськонлэн йылпумъян люкетаз квест-шудонэ пыриськемъёсты грамотаосын пусйизы, нош «Самой гожъяськись школа, самой гожъяськись пинал» ёрос конкурсын вормисьёслы таукаронъёс сётӥзы. Трос ужъёс вуизы Мувыр, Карсащур, Ляльшур школаосысь, нош пиналъёс пӧлын тросгес ужъёс ыстӥзы Ляльшур школаысь Вероника Старцева, Алёна Соловьёва, Ксения Батаногова, Мувырысь Анастасия Кондратьева. Надежда Максимова, туспуктэм авторлэн.  Ивортон Шаркан ёросысь «Вестник» газетлэн «Инвис» ватсэтаз потӥз. Тегъёс: пиналъёс Шаркан гожъясьёс Удмуртия  